王安石
送郓州知府宋谏议
盛世千龄合，宗工四海瞻。
天心初吁俊，云翼首离潜。
德望完圭角，仪形壮陛廉。
徐鸣苍玉佩，尽校碧牙签。
纶掖清光注，銮坡茂渥沾。
文明诚得主，政瘼尚烦砭。
右府参机务，东涂赞景炎。
庙谟资石画，兵略倚珠钤。
坐镇均劳逸，斋居养智恬。
讴谣喧井邑，惠化穆苍黔。
进律朝章旧，疏恩物议佥。
通班三殿邃，徙部十城兼。
申甫周之翰，龟蒙鲁所檐。
地灵奎宿照，野沃汶河渐。
首路龙旗盛，提封虎节严。
赐衣缠紫艾，卫甲缀朱綅。
海谷移文省，溪堂燕豆添。
班春回绀幰，问俗卷彤襜。
舟檝商岩命，熊罴渭水占。
治装行入觐，金鼎重调盐。